**CAMPANYA BANCA ARMADA**

**PRIMERA intervenció Junta d'Accionistes del Banc Sabadell- 23/03/2023**

El meu nom és Javier Pérez i estic intervenint en aquesta junta en nom de la Campanya Banca Armada, representant a 10 accionistes que han delegat en la campanya un total de 165.419 accions. Un any més, venim a denunciar la relació financera que manté el seu banc amb la indústria de la guerra i de la militarització de fronteres, i com aquest finançament els fa còmplices indiscutibles no sols de la vulneració sistemàtica de drets humans, sinó de la mort de persones tant en conflictes armats com a les fronteres d'Europa. I ho demostrarem amb dades.

Primer, per a contextualitzar:

* 33 són els conflictes armats que hi ha hagut al món l’any 2022
* 2.924 persones han mort al Mediterrani només l'any 2022
* 23 persones van morir el passat 24 de juny intentant creuar la tanca a Melilla, a mans de la policia.

Més xifres que cal destacar:

* Més de 2 bilions de dòlars a nivell mundial destinats a la despesa militar, segons les dades més recents.
* 346 són les transaccions internacionals d'armament realitzades entre 2019-2021 a la regió del Mediterrani, per a militaritzar països i fronteres.
* 125 són les empreses de tot el món han fabricat el material exportat en aquest període.
* Sabem que almenys 12 d'aquestes empreses han estat finançades per un total de 44 bancs espanyols, entre ells el Banc Sabadell.
* 14 mil milions de dòlars és el total rebut per aquestes empreses a través de bancs espanyols.
* Més de 83 milions provenen dels clients que dipositen la seva confiança en el Banc Sabadell.
* Amb aquests diners, el seu banc ha finançat a 3 empreses relacionades amb la militarització de fronteres i països: Airbus, Eulen i Accenture.

Entrarem una miqueta més en detall sobre cadascuna d'elles.

* Airbus és un dels proveïdors principals d'aeronaus que serveixen per a patrullar les fronteres terrestres i marítimes d'Europa. Els seus avions i helicòpters són utilitzats en les operacions de Frontex, com l'Operació Poseidon a Grècia, i també en l'Operació Sophia, que és una operació militar de la Unió Europea de patrulla i control dels moviments migratoris al Mediterrani.
* El Banc Sabadell també ha concedit crèdits i préstecs per valor de més de 14 milions d'euros al Grup Eulen, empresa que gestiona els Centres d'Estada Temporal d'Immigrants de Ceuta i Melilla, on es cometen greus violacions als drets humans com denuncien, entre altres, Amnistia Internacional.
* Finalment, Sr. Oliu, el seu banc ha adquirit gairebé 5 milions d'euros en accions d’Accenture, empresa dedicada a la consultoria, sistemes informàtics, tecnològics i d'intel·ligència artificial, i que ha aconseguit contractes milionaris per a desenvolupar components bàsics per al sistema de control militaritzat de fronteres de la Unió Europea, com és el Sistema de Coincidència Biomètrica, que recapta informació sobre entrades i sortides de cada país, que després és compartida dins i fora de la zona Schengen.

Sr. president i membres del consell d'administració, els continuem fent la mateixa pregunta que cada any: fins quan continuaran lucrant-se del negoci de la guerra i repartint dividends tacats de sang als seus accionistes?

Srs. i Sres. accionistes, des de la campanya Banca Armada, estem segures que a molts de vostès els incomoda i fins i tot els molesta que els seus estalvis serveixin a aquest propòsit. Ajudin-nos a demanar als dirigents aquí presents que diguin de veritat NO A LA GUERRA i deixin de relacionar al banc amb aquestes empreses.

Moltes gràcies.